ત્વચા, વાળ-નખની ચમક અને યોગ્ય દેખાવને સામાન્ય રીતે સુંદરતાની દ્રષ્ટિએ જ મૂલવવામાં આવે છે. પરંતુ વાળ બરછટ, નિસ્તેજ થઇ જવા, ખરવાં અથવા નખની રૂક્ષતા, બટકી જવું તથા ત્વચામાં ડાઘ પડવા, નિસ્તેજતા જણાવી, ફોડકી-ગૂમડાં-સોજા જેવી નાની-મોટી દેખાવ સબંધિત ફરિયાદો શરીર દ્વારા કુપોષણ, અયોગ્ય મેટાબોલિઝમ, હોર્મોનલ ઈમ્બેલેન્સ જેવી શારીરિક વિકૃતી સૂચક સંકેતો હોય છે. આથી જ આયુર્વેદ તબીબ વ્યક્તિની પ્રકૃતિ, જીવનશૈલી, ખોરાક, અન્ય શારીરિક-માનસિક તકલીફો, વ્યક્તિ કેવા વાતાવરણમાં રહે છે તેવા અનેક બાબતોને ધ્યાનમાં રાખી અને દોષપરક, વિકૃતિને ધ્યાનમાં રાખી નિદાન કરે છે. આયુર્વેદ વાળ, નખને અસ્થિધાતુની ઉપધાતુ જણાવે છે. કુપોષણ, અપચો, અયોગ્ય મેટાબોલિઝમ જેવી પાચકાગ્નિ-ધાત્વાગ્નિની વિકૃતી વીશે ઝીણવટપૂર્ણ માર્ગદર્શન અને બાહ્ય ઉપચાર બતાવવામાં આવે છે.